b'\n_START_ARTICLE_\nCrkva sv. Ivana u Starom Gradu\n_START_PARAGRAPH_\nCrkva sv. Ivana nalazi se u JI uglu nekada\xc5\xa1njeg Pharosa tj. Starog Grada na Hvaru. Prva gra\xc4\x91evina na ovom mjestu sagra\xc4\x91ena je u doba ranog kr\xc5\xa1\xc4\x87anstva na temljima starije arhitekture. Istra\xc5\xbeivanjima je na\xc4\x91ena apsida te prve crkve koju kasnije naslje\xc4\x91uje nova crkva s krstionicom na ju\xc5\xbenoj strani. Sa sjeverne se strane nove ranokr\xc5\xa1\xc4\x87anske crkve zatim podi\xc5\xbee jo\xc5\xa1 jedna \xc4\x8dime nastaje dvojna bazilika. Dana\xc5\xa1nja crkva je sjeverna gra\xc4\x91evina i prvotno je bila posve\xc4\x87ena sv. Mariji dok je sv. Ivanu bila posve\xc4\x87ena ju\xc5\xbena crkva. Stara je crkva sv. Ivana, zbog tro\xc5\xa1nosti, sru\xc5\xa1ena po\xc4\x8detkom 20 st., a njezin je titular pre\xc5\xa1ao na sjevernu crkvu sv. Marije._NEWLINE_Smatra se da je crkva sv. Marije bila beneficij hvarskog biskupa i stara \xc5\xbeupna crkva grada tj. prva hvarska katedrala._NEWLINE_Dana\xc5\xa1nja crkva sv. Ivana (sv. Marije) u osnovi je ranokr\xc5\xa1\xc4\x87anska. Originalni zidovi su sa\xc4\x8duvani do visine ba\xc4\x8dvastog ranoromani\xc4\x8dkog svoda. Tada je i polukru\xc5\xbena apsida, koja ima izvorni trijumfalni luk, dobila novu polukalotu. Apsida iznutra ima slijepe lukove, dio ranokr\xc5\xa1\xc4\x87anske arhitekture. Na ju\xc5\xbenom se zidu crkve nalaze vrata koja su povezivala dvije crkve. Pod zapadnog dijela prezbiterija je bio ukra\xc5\xa1en mozaicima s geometrijskim motivima. Od stare oltarne pregrade sa\xc4\x8duvali su se temelji isklesani od blokova anti\xc4\x8dkih bedema. Na pro\xc4\x8delju su barokna vrata i \xc4\x8detvrtasti prozori. Nad portalom je goti\xc4\x8dka rozeta, a na vrhu pro\xc4\x8delja preslica za tri zvona. Na sjevernoj strani su dogra\xc4\x91ena vrata s goti\xc4\x8dkim arhitektonskim ukrasima._NEWLINE_Ju\xc5\xbena crkva je bila jednobrodna gra\xc4\x91evina, nastala na starijoj crkvi, s polukru\xc5\xbenom apsidom. U prostoru sveti\xc5\xa1ta su otkriveni podovi s mozaicima s figuralnim prikazima. U apsidi se nalazio mozaik s prikazom kantarosa na kojem stoje golubice koje piju vodu \xe2\x80\x93 simbol euharistije koji je bio okrenut prema istoku tj. prema biskupu i sve\xc4\x87enicima dok je prema vjernicima bio okrenut mozaik s prikazom izvora \xc5\xbeivota u obliku kantarosa pored kojeg se nalaze dva pauna. Na bo\xc4\x8dnim stranama apside su stajala dva mozaika s prikazom kantarosa s viticama vinove loze. Motiv kantarosa iz kojeg izlaze vitice vinove loze i pored njega ptice je vrlo \xc4\x8dest u ranom kr\xc5\xa1\xc4\x87anstvu  te je tijekom 6.st. prisutan na podnim mozaicima cijelog Sredozemlja. U srednjem vijeku je nad ovom crkvom sagra\xc4\x91ena nova, manja crkvica pri \xc4\x8demu je zapadni dio stare crkve ostavljen otvoren (poput dvori\xc5\xa1ta). Iznad njega je u 19. st. sagra\xc4\x91ena ku\xc4\x87a kanonika Plan\xc4\x8di\xc4\x87a u \xc4\x8dijem su podrumu i danas vidljivi ranokr\xc5\xa1\xc4\x87anski zidovi. S ju\xc5\xbene strane crkve je bila krstionica od koje se sa\xc4\x8duvao krsni zdenac (piscina) kri\xc5\xbenog oblika, ali je prva piscina bila oktogonalna. Uz tu se piscinu ve\xc5\xbeu ostaci prve ranokr\xc5\xa1\xc4\x87anske crkve koja se, na osnovu karakteristi\xc4\x8dnog oktogonalnog oblika krsnog zdenca, datira u po\xc4\x8detak 5. st._NEWLINE_Pri arheolo\xc5\xa1kim istra\xc5\xbeivanjima otkriveno je mnogo arhitektonske plastike od koje ve\xc4\x87ina pripada crkvenom namje\xc5\xa1taju koji je rad doma\xc4\x87ih majstora , a prema stilskim osobinama datira se u 6. stolje\xc4\x87e.'